**Det haster for Indonesias regnskog**

**Det er snart fem år siden Norge lovte Indonesia opp mot seks milliarder kroner hvis landet får ned klimagassutslipp fra avskoging. Men regnskogen hugges fortsatt ned. Når Erna Solberg i dag besøker Indonesia bør hun høflig, men bestemt, spørre hvorfor.**

I 2010 inngikk Norge en avtale med Indonesia om å bidra med opp mot 6 milliarder kroner for at Indonesia skal redusere sine klimagassutslipp fra avskoging. Hittil er bare 300 millioner kroner utbetalt. Årsaken er at Norge ikke utbetaler støtte i milliardklassen med mindre utslippene fra avskoging går ned. Det vet vi ikke om de gjør fordi Indonesia ikke har åpnet for innsyn i egne utslippsdata. Norske bidrag har derfor vært konsentrert om bedre styresett og bedring av urfolks og andre lokalsamfunns levekår.

**Nødvendig risikosport**

Samarbeidet ble i startfasen beskrevet som en helt nødvendig risikosport fordi Indonesia hadde satt verdensrekord i klimagassutslipp fra avskoging og skogforringelse. Branner i karbonrike torvmyrer for å rydde vei for plantasjer til palmeolje og hurtigvoksende trær som brukes i papirindustrien var en stor del av årsaken. Den ulovlige hogsten var blant verdens verste, det store artsmangfoldet forsvant i rekordfart og urfolk som tradisjonelt hadde fått sitt levebrød fra regnskogen lå i voldelige konflikter med store selskaper. Gevinsten for Indonesia, Norge og resten av verdenssamfunnet var stor dersom utslippene gikk ned og bidro til å minske global oppvarming. Risikoen var høy fordi kreftene bak avskogingsdrivere som palmeolje, papirmasse og gruveindustri har nære bånd til Indonesias politiske elite. Tidligere president Yudhoyono lovet at Indonesia skulle redusere klimagassutslippene med opp mot 41% dersom landet fikk internasjonal støtte. Norge har bidratt mer enn noe annet land. Men i januar la Indonesias nye president Joko «Jokowi» Widodo ned enheten som hadde ansvaret for samarbeidet med Norge. Regnskogfondet og indonesiske miljøvernorganisasjoner er nå redde for at Jokowi går tilbake på klimaambisjonene.

**Samarbeid mellom statsledere**

Det er derfor viktig at Erna Solberg setter tydelige krav til hva Norge forventer for å kunne fortsette partnerskapet. For det første må hun formidle at dette er et samarbeid på statsledernivå fordi klimautfordringene er sektorovergripende. Arbeidet med å redde Indonesias regnskoger og landrettighetene til de millioner av mennesker som lever der kan ikke overlates til ett fagdepartement, men må prioriteres av hele den indonesiske regjeringen. Dernest må hun vektlegge at reduksjon av klimagassutslipp handler om mer enn å måle karbon. Effektive tiltak får man først når lokalbefolkningen er med og får goder av at regnskogen blir stående. Norge må fortsette å insistere på at landrettighetene til urfolk og andre lokale folkegrupper respekteres og at deres levekår blir bedre. En måte å gjøre det på er å forsikre seg om at Indonesia vedtar en lov som beskytter rettighetene til landets 40- 60 millioner urfolk.

**Kampen om regnskogen**

Kampen om naturressurser mellom urfolk og storsamfunnet betyr konflikt mange steder i verden. Det spesielle med Indonesia er det høye antallet mennesker som rammes. 70 prosent av Indonesias skogområde kontrolleres av staten. Innenfor disse skogene er det 33 000 landsbyer med mennesker som har ulike typer av hevdvunnen, men ikke anerkjent, rett på skogen. Hundrevis av konflikter, mange av dem med et voldelig utfall, har oppstått mellom urfolk og selskaper som etablerer seg på deres land. For å få oversikt over situasjonen har Indonesias menneskerettighetskommisjon det siste året samlet inn data om urfolk som bor i regnskogen. Rapporten kommer ut i mai. «Vi finner brudd på eiendomsretten, retten til liv, til rettferdig rettergang, til trygghet og til en tilfredsstillende levestandard,» sa kommisjonær og forsker Sandra Moniaga til nettstedet Mongabay etter hun hadde reist rundt i øyriket og hatt høringer med urfolk og representanter for myndighetene.

**Urfolk er regnskogens voktere**

Internasjonale studier viser at de skogene hvor urfolk har landrettigheter er viktige karbonlagre. Fordi avskogingen ofte er lavere i disse enn i statlige verneområder er sikring av urfolks rettigheter til skog en effektiv strategi for å redusere klimagassutslipp. For to år siden besluttet Indonesias Grunnlovsdomstol at de 33 000 landsbyene innenfor det statlige skogområdet skulle få rett til tradisjonelle skogområder. Dersom beslutningen blir iverksatt og urfolk får nødvendig økonomisk støtte til å skaffe seg bærekraftige inntekter vil det være et viktig klimatiltak. I tillegg vil det bidra til å videreføre århundrelang kunnskap om naturens nyttevekster og dyrearter. Støtte til de menneskene som vokter regnskogen er også effektiv klimapolitikk.

Den norsk-indonesiske skogavtalen har ført til en langt større bevissthet om regnskogsbevaring hos indonesiske myndigheter. Men det har altså tatt fem år. Helt ferske tall fra den internasjonale tankesmien World Resources Institute viser at avskogingen i Indonesia kan være på vei ned. Avtalen med Norge gjør at Erna Solberg ikke er en hvem som helst i Indonesia. bør Hun bør bruke sin posisjon til å stille de kravene andre statsledere ikke kan overbringe med samme pondus. Før hun fornyer skogsamarbeidet må hun forsikre seg om at indonesierne fortsatt holder sitt løfte om å redusere utslippene med opp mot 41 prosent innen 2020. Det er helt avgjørende dersom de ambisiøse målene skal nås.

Av Hege Karsti Ragnhildstveit, avdelingsleder, Regnskogfondet.